A német államfő a hivatalában fogadta Konrád Györgyöt | www.jokortv.hu/hirek
külföld Joachim Gauck német államfő magánbeszélgetésen fogadta berlini hivatalában Konrád Györgyöt pénteken a Kossuth-díjas magyar író, szociológus 80. születésnapja alkalmából.
A Bellevue kastélyban folytatott bő másfél órás délutáni beszélgetés után Konrád György az MTI-nek elmondta: "a sütemények finomak voltak, és a kávé is, a diskurzus pedig érdekes és tartalmas volt" a német szövetségi elnökkel. "Gauck úrral beszélgetve az volt a benyomásom, hogy a megfelelő ember van a megfelelő helyen", és az államfő "egy jó arcát képviseli a mai Németországnak".
Hozzátette: sok közös ismerősük van, hiszen Joachim Gauck a keletnémet ellenzéki mozgalomhoz állt közel, ő pedig a magyarhoz, de voltak határon átívelő barátságok is, "úgyhogy bőven volt miről beszélnünk". A keletnémet egyházi demokratizáló mozgalom mindig is "jó szemmel nézte" a Magyarországon 1989 előtt működött demokratikus ellenzéket, és a személyes kapcsolatok továbbra is megvannak, "úgyhogy nem kellett hidat építenünk egymáshoz, mert az megvolt" - mondta Konrád György.
Arra a kérdésre válaszolva, hogy a német államfő a beszélgetés hatására vajon másként láthatja-e a magyarországi helyzetet, azt mondta: ezt nem tudja megítélni, mert nem tudja pontosan, hogy eddig hogyan látta. "Lehetséges, hogy az én interpretációm (a magyarországi helyzetről) nem ugyanaz, mint a (magyar) miniszterelnöké, de demokráciában ez elképzelhető". "Azt gondolom, hogy nem lesz kevésbé barátságos a német szövetségi elnök úr Magyarország felé forduló arca ezután, mint eddig volt, sőt" - mondta Konrád György.
Joachim Gauck április elején küldött születésnapi köszöntő levelében hívta meg hivatalába a magyar írót. A német államfő levelében kiemelte: Konrád György "különleges tanúja annak az évszázadnak, amelyben az európaiak szörnyűséges tapasztalatokat szereztek". A holokauszt túlélőjének és a kommunista diktatúra elszenvedőjének műveiből "többet meg lehet tudni az elárult eszmékről és az elveszett illúziókról, mint egy egész könyvtárnyi történeti munkából" - áll a levélben.